31996D0469
L 192/31
JURNALUL OFÍCIAL AL UNIUNII EUROPENE
DECIZIA COMISIEI
din 30 iulie 1996
privind constituirea Comitetului consultativ pentru prevenirea cancerului
(Text cu relevanță pentru SEE)
(95/469/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
întrucât Comunitatea trebuie să contribuie la asigurarea unui înalt nivel de protecție a sănătății umane, prin încurajarea colaborării dintre statele membre și, dacă este necesar, sprijinirea acțiunilor acestora;
întrucât acțiunile comunitare vizează direct prevenirea bolilor, inclusiv a cancerului, prin promovarea atât a studierii cauzelor și a modului de transmitere a acestora, cât și a informării și educației în domeniul sanitar;
întrucât din 1986 au avut loc reuniuni ale unor experți oncologi de înalt nivel, în cadrul programului „Europa împotriva cancerului”; întrucât acești experți oncologi au constituit un grup de consiliere a Comisiei asupra aspectelor științifice ale cancerului;
întrucât Rezoluția Consiliului din 7 iulie 1986 (1) ia notă de concluziile Comitetului experților oncologi privind pregătirea primului plan de acțiune anticancer (2);
întrucât, în conformitate cu Decizia 90/238/Euratom, CECO, CEE a Consiliului și reprezentanților guvernelor statelor membre reuniți în cadrul Consiliului din 17 mai 1990, unde s-adoptă un plan de acțiune pentru perioada 1990-1994, ca parte a programului „Europa împotriva cancerului” (3), Comisia trebuie să-i implice pe experții în prevenirea cancerului în punerea în aplicare a planului de acțiune;
întrucât Decizia 646/96/CE a Parlamentului și a Consiliului European (4), care adoptă un al treilea plan de acțiune anticancer pentru perioada 1996-2000, urmărește prevenirea cancerului, în conformitate cu cerințele articolelor 3 litera (o) și 129 din tratat;
întrucât în expunerea de motive a deciziei se afirmă că, în scopul de a dispune de toate informațiile științifice necesare, Comisia colaborează cu experții științifici;
întrucât este important să se consolideze baza științifică pe care se sprijină deciziile Comisiei;
întrucât, din motive de claritate și rigoare juridică, este necesară oficializarea existenței acestui grup;
întrucât acestuia trebuie să i se stabilească o componență care să țină seama de evoluțiile și obiectivele programului „Europa împotriva cancerului”, în cadrul celui de-al treilea plan de acțiune anticancer;
întrucât Comisia trebuie să poată beneficia permanent de consultanța științifică oferită de experții oncologi de înalt nivel, reuniți sub forma unui comitet consultativ instituit de către Comisie,
DECIDE:
Articolul 1
Comisia constituie prin prezenta Comitetul consultativ pentru prevenirea cancerului, denumit în continuare „comitetul”.
Comitetul este alcătuit din cel mult cincisprezece membri.
Articolul 2
Comitetul poate fi consultat de către Comisie, în toate chestiunile privind:
-
date științifice privind cancerul, inclusiv date epidemiologice;
-
depistarea precoce a cancerului și metodele de diagnosticare a acestuia;
-
informarea publicului privind prevenirea cancerului;
-
educația sanitară referitoare la cancer, desfășurată în școli;
-
asigurarea unor servicii medicale de calitate, în tratamentul cancerului (inclusiv în ceea ce privește calitatea vieții bolnavilor de cancer și îngrijirea paliativă);
-
mijloacele preventive care pot fi elaborate pe baza rezultatelor cercetării oncologice fundamentale și clinice, în cadrul programului Biomed și a altor inițiative de cercetare;
-
pregătirea profesioniștilor din domeniul sănătății în specialitatea oncologică.
Articolul 3
(1) Comitetul se întrunește pentru deliberări atunci când i se solicită avizul de către reprezentanții serviciilor Comisiei. Aceștia pot stabili termenul până la care Comitetul trebuie să elaboreze avizul.
(2) Comitetul nu își poate da avizul, din proprie inițiativă, asupra unor subiecte ce țin de competența altor comitete științifice constituite de către Comisie.
(3) Comitetul depune toate eforturile pentru ca avizul său să fie adoptat prin consens. Deliberările comitetului nu se încheie prin supunere la vot.
(4) Dacă avizul solicitat se bucură de acordul unanim al membrilor Comitetului, aceștia din urmă stabilesc concluziile comune. În absența acordului unanim, diversele poziții adoptate în cursul deliberărilor se consemnează într-un raport redactat sub auspiciile reprezentanților serviciilor Comisiei.
Articolul 4
Membrii comitetului sunt numiți de către Comisie, din rândul experților de înalt nivel, specializați în domeniile menționate la articolul 2.
Articolul 5
Comitetul alege un președinte și doi vicepreședinți dintre membrii săi. Alegerea se face cu o majoritate de două treimi din membrii prezenți.
Articolul 6
(1) Durata mandatului membrilor comitetului este de trei ani. Mandatul poate fi reînnoit. Cu toate acestea, președintele și vicepreședinții comitetului nu pot fi realeși imediat după încheierea a două mandate consecutive de trei ani.
După expirarea mandatului lor, membrii comitetului pot rămâne în funcție, până la confirmarea sau înlocuirea lor ca membri.
Funcțiile deținute nu sunt renumerate.
(2) Dacă un membru al Comitetului nu își poate îndeplini îndatoririle sau în cazul în care își înaintează demisia, acesta este înlocuit până la sfârșitul mandatului său, în conformitate cu procedura prevăzută la articolul 4 sau 5, după caz.
Articolul 7
Lista membrilor se publică la fiecare trei ani de către Comisie, spre informare, în Jurnalul Oficial al Comunităților Europene.
Articolul 8
(1) Comitetul poate forma grupuri de lucru, care să abordeze aspecte specifice ale domeniilor de competență menționate la articolul 2, fiind prezidate de unul din membrii săi și compuse din cel mult cinci personalități științifice de înaltă calificare. Numărul grupurilor de lucru este de cel mult cinci, indiferent de circumstanțe.
(2) Comitetul stabilește durata mandatului pentru grupurile de lucru.
Articolul 9
(1) Comitetul și oricare dintre grupurile de lucru se reunesc la invitația unui reprezentant al serviciilor Comisiei, de obicei la sediul Comisiei.
(2) Reprezentantul serviciilor Comisiei, precum și alte persoane oficiale și agenți interesați din Comisie pot participa la reuniunile comitetului și la cele ale oricărui grup de lucru.
(3) Reprezentantul serviciilor Comisiei poate invita persoane cu o experiență deosebită în subiectele abordate să participe la reuniuni ca observatori, cu statut temporar sau permanent.
(4) Serviciile Comisiei asigură secretariatul comitetului și pe cel al grupurilor de lucru.
Articolul 10
Fără a aduce atingere dispozițiilor articolului 214 din tratat, membrii comitetului sunt obligați să nu divulge informațiile care le parvin în urma activității acestuia, dacă reprezentantul serviciilor Comisiei îi informează că avizul care li se solicită se referă la un material de natură confidențială.
Într-un astfel de caz, la reuniuni sunt prezenți doar membrii comitetului și reprezentanții serviciilor Comisiei.
Articolul 11
Prezenta decizie intră în vigoare la data publicării în Jurnalul Oficial al Comunităților Europene.
Adoptată la Bruxelles, 30 iulie 1996.